Новороссийка мрамор кени

Новороссийка мрамор кени  Чүй облусунун Кемин районунда, Шабдан кыштагынан 2,5  км батышта, деңиз деңгээлинен 1550–1620 м бийиктикте. 1969–70-ж. Түндүк Кыргыз геол. экспедициясы чалгындаган. Кен аймагын ортоңку протерозойдо пайда болгон метаморфизмделген сланец, амфиболит, мрамор жана мраморлошкон акиташ тектери түзөт. Мрамор катмарынын аянты 160х120 м. Мрамор эң жогорку кооздукта, серпентиниттелген эки түрдүү – кесек кристаллдуу боз-көк түстүү жана майда кристаллдуу ар түрдөгү жашыл өңгө боёлгон. Мрамордун физикалык-механикалык касиеттери: орточо тыгыздыгы 2,59–2,74 г/см3, көзөнөктүүлүгү 0,8–4,0%, суу сиңирүүсү 0,2–2,0%, жумшаруу коэффициенти 0,91–0,96, үстүнөн басылгандагы бектигинин чеги кургак абалда 66,5–93,9 МПа, сууга каныккан абалда – 61,4–87,7 МПа, жешилүүсү 2,1–2,5 г/см3, ийилгендеги бектиги 17,2 МПа, суукка чыдамдуулугу – 25 цикл. Мрамор каптама таш катары жана кооз буюмдарды жасоого жарайт. 0,8ден 2,7 м3ге чейинки көлөмдөгү блоктордун чыгышы 57,57%ти түзөт, 0,53 тен 0,77 чейинкиси 27,67%, 0,06дан 0,38 м3ге чейинкиси – 14,76%. Бир куб метр блоктон 25 мм калыңдыктагы даяр тактанын чыгышы – 19,01 м3. Мрамор жакшы сайкалданат. Запасы С1 категориясы боюнча – 41634 м3, С2 категориясы боюнча – 92618 м3, С1+ С2–34252 м3.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары